เฌอปราง อารีย์กุล
เฌอปราง อารีย์กุล (เกิด 2 พฤษภาคม พ.ศ. 2539) ชื่อเล่น เฌอปราง เป็นไอดอลและหัวหน้ากลุ่มไอดอลหญิง BNK48 คนแรกและคนปัจจุบัน สมาชิกทีมบีทรี (BⅢ)
เฌอปราง อารีย์กุล เกิดเมื่อวันที่ 2 พฤษภาคม พ.ศ. 2539 ที่อำเภอหาดใหญ่ จ.สงขลา[1] เป็นลูกคนโตในลูกสองคน ต่อมาเฌอปรางและครอบครัวได้ย้ายเข้ามาอยู่ในกรุงเทพมหานคร เมื่ออายุ 5 ขวบ เฌอปรางเติบโตมาจากเด็กสาวธรรมดาที่ไม่ทราบว่าเป้าหมายชีวิตที่แท้จริงนั้นควรจะเป็นอย่างไร จนเมื่อเธอได้พูดคุยกับแม่ของเธอถึงเป้าหมายชีวิต แล้วเฌอปรางก็ได้ย้ายโรงเรียนเดิมมาศึกษาต่อระดับมัธยมศึกษาที่โรงเรียนรุ่งอรุณ แล้วได้ค้นพบตนเองว่าชอบทางด้านวิทยาศาสตร์ การทดลองและคำนวณต่าง ๆ ที่สามารถลงทำได้จริง และมีแรงบันดาลใจจากคุณครูในโรงเรียนที่ทำให้อยากเป็นครูและนักวิทยาศาสตร์ นอกจากนี้เฌอปรางยังได้รับหน้าที่เป็นหัวหน้าเชียร์ลีดเดอร์ และดรัมเมเยอร์ของโรงเรียนทุกปี[2] แล้วเฌอปรางยังมีความสามารถทางดนตรีคือการเล่นไวโอลิน ซึ่งเธอได้ขึ้นแสดงดนตรีในคอนเสิร์ตรวมใจหนึ่งเดียวซึ่งจัดขึ้นโดยโรงเรียนรุ่งอรุณ[3]
หลังจากเฌอปรางจบการศึกษาจากโรงเรียนรุ่งอรุณ[4] เมื่อปี พ.ศ. 2556 เธอได้เข้าศึกษาต่อในสาขาวิชาเคมี ภาควิชาวิทยาศาสตร์ วิทยาลัยนานาชาติ มหาวิทยาลัยมหิดล[5] ในช่วงปีสองและสาม เฌอปรางได้รับหน้าที่เป็นผู้ช่วยวิจัย โดยในปี พ.ศ. 2560 เฌอปรางได้ร่วมงานวิจัยเรื่อง "การทดลองขวดสีน้ำเงิน" จนได้รับการตีพิมพ์ในวารสารวิทยาศาสตร์ Royal Society Open Science ของสหราชอาณาจักร เมื่อเดือนพฤศจิกายน[6][7]
เฌอปราง สนใจในการแต่งตัวเลียนแบบตัวละครหรือคอสเพลย์[8] โดยเธอได้ทำมาตั้งแต่อายุ 16 ปี จนได้เข้าร่วมและมีส่วนในงานกิจกรรมที่เกี่ยวข้องกับวัฒนธรรมญี่ปุ่นโดยแต่งตัวคอสเพลย์ในงานต่าง ๆ และบางงานยังให้เฌอปรางแต่งตัวคอสเพลย์และเป็นพิธีกรในงานควบคู่ไปด้วย
เฌอปรางมีความสนใจและชื่นชอบวงไอดอลญี่ปุ่น AKB48 และ 48 Group จากการที่เธอชื่นชอบอนิเมะ เรื่อง AKB0048 ที่อ้างอิงถึงกลุ่มไอดอล AKB48[9] จนทำให้เฌอปรางได้ก้าวเข้าสู่วงการไอดอลด้วยการเข้าร่วมออดิชันสมาชิกวง BNK48 ซึ่งเป็นวงน้องสาวใหม่ของ AKB48 ในประเทศไทย เมื่อเดือนกรกฎาคม พ.ศ. 2559 โดยเธอได้รับการคัดเลือกเป็น 1 ใน 29 คนในสมาชิกรุ่นแรก จากผู้สมัครทั้งหมด 1,500 คน และเปิดตัวสมาชิกทั้งหมดเป็นครั้งแรกในงาน Japan Expo 2017 เมื่อวันที่ 12 กุมภาพันธ์ พ.ศ. 2560 โดยขณะนั้นเฌอปรางและสมาชิกทั้งหมดอยู่ในสถานะเด็กฝึกหัด (เค็งกีวเซ)[10] และเปิดตัวอย่างเป็นทางการอีกครั้งในงาน BNK48 The debut เมื่อวันที่ 2 มิถุนายน พ.ศ. 2560[11] โดยเฌอปรางได้รับการคัดเลือกให้เป็นเซ็มบัตสึ 1 ใน 16 คนของซิงเกิ้ลแรก อยากจะได้พบเธอ และเธอยังได้รับแต่งตั้งให้เป็นหัวหน้าวงหรือกัปตันวง BNK48 คนแรกอีกด้วย
ในงาน BNK48 We wish you เมื่อวันที่ 24 ธันวาคม พ.ศ. 2560 เฌอปรางได้รับเลือกให้เป็นสมาชิกคนแรกของทีมบีทรี (BⅢ) ซึ่งเป็นทีมที่จากการแสดงในโรงละครหรือ เธียเตอร์ ชื่อว่า BNK48 The Campus[12]
เมื่อปี พ.ศ. 2561 เฌอปรางได้ลงเลือกตั้ง World Senbatsu ในซิงเกิลที่ 53 ของวงไอดอลพี่สาว AKB48 ซึ่งถือเป็นครั้งแรกที่เปิดโอกาสให้สมาชิกวงใน 48 Group ทั้งหมดได้ลงเลือกตั้งและร่วมทำเพลงกับวงพี่สาว AKB48 ซึ่งเฌอปรางสามารถทำคะแนนติดอันดับที่ 39 ซึ่งอยู่ในฐานะ Next Girl ของซิงเกิลนั้น[13] ซึ่งจะปล่อยตัวเพลงในเดือนพฤศจิกายน พ.ศ. 2561[14] นอกจากนี้เฌอปรางก็ได้รับเลือกให้เป็นเซ็นเตอร์ของเพลง Koisuru Fortune Cookie World Senbatsu ซึ่งแสดงร่วมกับวงพี่สาวในงานก่อนการประกาศผลเลือกตั้งซึ่งจัดขึ้นในเมืองนาโกย่า ประเทศญี่ปุ่น เมื่อวันที่ 15 มิถุนายน พ.ศ. 2561[15]
เฌอปรางมีผลงานภาพยนตร์เรื่องแรกในชีวิตจากค่ายจีดีเอช ห้าห้าเก้า แนวระทึกขวัญแฟนตาซีเรื่อง Homestay กำกับโดย ภาคภูมิ วงศ์ภูมิ ซึ่งเคยมีผลงานกำกับภาพยนตร์อย่าง ชัตเตอร์ กดติดวิญญาณ, แฝด โดยเธอได้รับบทแสดงนำคู่กับ ธีรดนย์ ศุภพันธุ์ภิญโญ กำหนดฉายเมื่อวันที่ 25 ตุลาคม พ.ศ. 2561[16] และเฌอปรางจะมีผลงานซีรีส์โรแมนติกคอมเมดี้ร่วมกับค่ายนาดาวบางกอกเรื่อง One Year โดยมีเมมเบอร์จากบีเอ็นเคโฟร์ตีเอตร่วมแสดงด้วยอีก 7 คน ในปีต่อมา[17]
เฌอปรางเป็นสมาชิกคนหนึ่งของวง BNK48 ที่มีผู้ติดตามเธอเป็นจำนวนมาก และในงานจับมือของ BNK48 ที่ผ่านมา มักมีแฟนคลับมากมายมารอต่อแถวคิวจับมือกับเฌอปรางยาวที่สุด เพราะหลาย ๆ คนคิดว่าเธอคือภาพลักษณ์ของวง BNK48[18]
ในเดือนสิงหาคม 2560 ได้เกิดเหตุการณ์อุทกภัยในภาคตะวันออกเฉียงเหนือ ของประเทศไทย รูปภาพพร้อมลายเซ็นของเธอและสมาชิก BNK48 คนอื่น ๆ ได้รับการประมูลเพื่อระดมทุนเพื่อสบทบกับมูลนิธิอาสาเพื่อนพึ่ง (ภาฯ) ยามยาก สภากาชาดไทย ช่วยเหลือผู้ประสบอุทกภัยในภาคอีสาน โดยรูปของเฌอปรางภาพเดียวได้รับการประมูลไปในราคา 77,000 บาท และรูปทั้งหมดของสมาชิก BNK48 ได้รับการประมูลไปในราคาทั้งสิ้น 246,000 บาท[19]
ในงานประกาศผลเลือกตั้งทั้วไป AKB48 World Senbatsu ซิงเกิลที่ 53 ซึ่งจัดขึ้นในเมืองนาโกย่า ประเทศญี่ปุ่น เมื่อวันที่ 15 มิถุนายน พ.ศ. 2561 เฌอปรางได้รับเลือกอยู่ในอันดับที่ 39 ของการเลือกตั้ง ด้วยคะแนน 26,202 คะแนน ซึ่งจะได้ออกซิงเกิ้ลร่วมกับ AKB48 ในเดือนพฤศจิกายน พ.ศ. 2561
ในปี 2561 กลุ่มแฟนคลับของเฌอปรางได้ระดมทุนประมาณ 6 แสนบาท สร้างห้องสมุดและห้องคอมพิวเตอร์วิทยาศาสตร์ ที่โรงเรียนบ้านป่าแดด อำเภอสันติสุข จังหวัดน่าน โดยตั้งชื่อตามชื่อของเธอเอง[20][21] ซึ่งเฌอปรางได้ให้สัมภาษณ์ว่าเป็นการสานต่อความตั้งใจของตนให้เป็นรูปธรรม[22]
เมื่อวันที่ 4 กันยายน พ.ศ. 2561 เฌอปรางได้รับเชิญจากรัฐบาลให้เป็นพิธีกรรับเชิญในรายการเดินหน้าประเทศไทย พร้อมกับดาราศิลปินอีกหลายคน โดยเธอได้เดินทางเข้าพบกับพลเอกประยุทธ์ จันทร์โอชา นายกรัฐมนตรี ที่ทำเนียบรัฐบาล โดยนายกรัฐมนตรีได้มอบประกาศนียบัตรเพื่อเป็นการขอบคุณแด่เฌอปราง และดาราศิลปินคนอื่นที่ได้เข้าพบ[23] ซึ่งจากเหตุการณ์ดังกล่าวทำให้เธอได้รับเสียงวิพากษ์วิจารณ์เป็นจำนวนมากทั้งเห็นด้วยและไม่เห็นด้วยกับการร่วมทำงานกับรัฐบาล เพราะการตัดสินใจร่วมงานครั้งนี้ของเธอ อาจเป็นการเลือกข้างทางการเมือง ซึ่งก่อนหน้านี้เฌอปรางและสมาชิก BNK48 บางส่วน ได้เข้าพบพลเอกประยุทธ์ ที่ทำเนียบรัฐบาลมาแล้ว เพื่อร่วมประชาสัมพันธ์สถานีวิทยุเพื่อครอบครัวของรัฐบาลด้วย อย่างไรก็ตาม ภายหลังต้นสังกัดได้ออกมาชี้แจงว่าไม่มีส่วนเกี่ยวข้องกับการเมืองแต่อย่างใด[24] ด้านเฌอปรางได้ให้สัมภาษณ์ว่าการวิจารณ์เหล่านั้นเป็นสิทธิ์ของแต่ละบุคคล เพราะตนก็มีจุดยืนของตัวเอง และการรับงานนั้นก็ปรึกษาผู้ใหญ่อยู่ตลอดเวลา ส่วนกระแสที่เข้ามานั้นก็มีความกังวลบ้าง แต่ก็ยังมีการให้กำลังใจจากทุกคนอยู่[25]
ชู้กะชู้ - พงศ์จักร พิษฐานพร (2561)
เดินหน้าประเทศไทย (15 กันยายน 2561)[37]
รางวัลเยาวชนคนต้นแบบ จาก สโมสรโรตารี่ (พ.ศ. 2560)[38] รางวัลทูตพระพุทธศาสนา ประจำวันมาฆบูชา 2561 (พ.ศ. 2561)[39] รางวัลบุคคลตัวอย่างทางการศึกษา งาน EduLife Expo 2018 จาก พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ (พ.ศ. 2561)[40][41] รางวัล Female Rising Star จาก OK! Awards 2018 (พ.ศ. 2561)[42] รางวัลสุดยอดคนรุ่นใหม่ จาก ET Thailand Awards (พ.ศ. 2561)[43] รางวัลผู้หญิงแห่งปี จาก นิตยสาร GQ Thailand (พ.ศ. 2561)[44] รางวัลสุดยอดผู้หญิงมา (แร๊ง) แรงแห่งปี 2018 จาก Sanook! Women (พ.ศ. 2561)[45] รางวัลดาวรุ่งหญิงทรงอิทธิพลแห่งปี 2018 จาก Nine Entertain (พ.ศ. 2561)[46]
หมวดหมู่:บีเอ็นเคโฟร์ตีเอต หมวดหมู่:พุทธศาสนิกชนชาวไทย หมวดหมู่:นักแสดงไทย หมวดหมู่:นักร้องไทย หมวดหมู่:นักแสดงภาพยนตร์หญิงชาวไทย หมวดหมู่:บุคคลจากจังหวัดสงขลา หมวดหมู่:บุคคลจากกรุงเทพมหานคร หมวดหมู่:ชาวไทยเชื้อสายจีน หมวดหมู่:บุคคลจากคณะวิทยาศาสตร์ มหาวิทยาลัยมหิดล